Huishulp tydens roof doodgeskiet, werkgewer kritiekDie eienaar van die huis voordat hy per helikopter na ‘n hospitaal gevlieg is. (Foto: Netcare 911) ’n Huishulp is Woensdag doodgeskiet en die eienaar van ’n huis in Rietfontein, Pretoria, ernstig gewond tydens ’n oënskynlike huisrooftog. Ancelize van der Kooi, woordvoerder van die sekerheidsmaatskappy Kilnerpark Sekuriteit, het aan Maroela Media gesê veiligheidsbeamptes is net ná 11:00 na ’n huis in 28ste Laan ontbied. Hier het ’n buurman hulle met hul aankoms meegedeel dat die eienaar van die huis geskiet is. Netcare 911 se helikopter het in dié stadium pas geland om die man na ’n hospitaal te haas. Die huishulp was in dié stadium nog in die huis. Shawn Herbst, woordvoerder van Netcare 911, sê die huishulp het ’n skietwond aan die kop tydens die rooftog opgedoen en is op die toneel dood verklaar. Die eienaar van die huis het ook ’n skietwond aan die kop opgedoen en is kritiek gewond. Hy is op die toneel gestabiliseer voordat hy per helikopter na ’n hospitaal gevlieg is vir verdere mediese behandeling. Van der Kooi sê dit is in dié stadium onduidelik hoeveel rowers daar in die huis was aangesien niemand hulle gesien het nie. Die verdagtes het met die eienaar se motor op die vlug geslaan. Maroela Media het verskeie navrae aan die polisie gerig, maar het teen Donderdagoggend geen terugvoer ontvang nie.